Fariseorãpa ũrijida Jesupa Juan kꞌãyaara kꞌõpꞌãyoorãra pꞌe wã mãikꞌaapa eperãarã chokꞌaraara poro choopachi.
(Mãga ũrijida Jesupa poro chookꞌaa paji mĩda.
Chi kꞌõpꞌãyoorã́pata poro choopachida.)
Jesupa mãga kꞌawaa atakꞌãri,
waya uchiaji Judea eujãdeepa Galilea eujãdee wãitꞌee.
Ma wãdade wãyaaji Samaria eujãde.
Mãgá Jesús pacheji Sicar pꞌuurude.
Mãgɨ́ pꞌuuru Samaria eujãde bɨ.
Chonaarãweda ma pꞌuuru Jacobpa ichi warra Josemaa eujã teeda kꞌaitꞌa baji.
Ma eujãde Jacob pozo baji.
Ma che wãdade ode cherupa Jesús ĩyapaa cheda perã,
ma pozo ikꞌaawa su–akꞌɨ beeji.
Imatꞌɨpa pa wã nipaji.
(Chi kꞌõpꞌãyoorã pꞌuurudee wã pꞌanajida chikꞌo netode.)
Mãga nɨde Samariadepema wẽra cheji ma pozodee pania joide.
Mãpai Jesupa mãgaji irumaa:
—Mɨmaa pania teepáde aji.
Mamĩda judiorã,
Samariadepemaarã ome pedeedakꞌaa pada perã,
mãgɨ́ wẽrapa mãgaji:
—Mɨ Samaria eujãdepemapɨ.
¿Sãapꞌeda pɨ,
judío bɨta mɨmaa pania iidi cheruma?
aji.
Jesupa pꞌanauji:
—Pɨa kꞌawada paara jõma Tachi Akꞌõrepa oo kꞌinia bɨ eperãarã kꞌaripaitꞌee mãikꞌaapa kꞌawada paara kꞌaipata pɨmaa pania iidimaa bɨ,
mɨmaa iidikꞌaji teemerã pania eperãarã ichita chokꞌai pꞌanapipari.
Mãpai mãgɨ́ wẽrapa mãgaji:
—Señor,
na pozo nãpɨa bɨda aji.
Pɨa ne–inaa wẽe bɨ pania joi ataitꞌee.
¿Sãma mãgee pania atayama?
aji.
Na pozo tachi chonaarãwedapema Jacobpa bëida.
Irua na pozodepemata pania topachi,
ichi warrarã ome mãikꞌaapa chi ne–animalaarã ome.
¿Pɨ iru kꞌãyaara waibɨara kꞌĩsia bɨkꞌã?
aji.
Jesupa pꞌanauji:
—Eperãarãpa na pozodepema pania toruta waya opisiadaridaitꞌeeda aji.
Mamĩda mɨa pania teerudepema todakꞌãri,
waa opisiada–e paitꞌee.
Ma kꞌãyaara ara pania poatrɨ uchiaparikꞌa eujãdeepa,
mãga pɨkꞌa mɨa pania teeru uchiaitꞌee ãra tꞌãrideepa mãikꞌaapa ma kꞌaurepa kꞌawaadaitꞌee ichita pꞌanapataadaitꞌee Tachi Akꞌõre ome.
Mãpai mãgɨ́ wẽrapa mãgaji:
—Señor,
mɨ–itꞌee teepáde aji,
mãgɨ́ pania,
mɨ waa opisia–e paitꞌee,
ichiaba waa che–e paitꞌee pania joide na pozode.
Jesupa pꞌanauji:
—Wãpáde aji,
pɨchi ɨmɨkꞌĩra atade mãikꞌaapa waya namaa chepáde aji.
Mãgɨ́ wẽrapa pꞌanauji:
—Mɨ ɨmɨkꞌĩra wẽe bɨda aji.
Jesupa mãgaji:
—Wãarata jaraji ɨmɨkꞌĩra wẽe bɨda akꞌãri.
Ɨmɨkꞌĩraarã joisomaa iru badoo mãikꞌaapa chi ɨ̃rá iru bɨ përe–e.
Mapa wãarada aji,
pɨa jara bɨ.
Mãga ũrikꞌãri,
ma wẽrapa mãgaji:
—Señor,
pɨa pedee jarada kꞌaurepa mɨa kꞌawaa wãda aji,
pɨ Tachi Akꞌõre pedee jarapari.
Tai chonaarã nãgɨ́ eede ɨtꞌaa tꞌɨ̃pachidada aji.
Mamĩda parã judiorãpa jarapata Jerusalende eperãarãpa ɨtꞌaa tꞌɨ̃pataadaipia bɨ.
Mãpai Jesupa mãgaji:
—Wẽra,
mɨa jararu ijã́aji.
Ewari paruda aji,
parãpa wãara ɨtꞌaa tꞌɨ̃pataadaitꞌee Tachi Akꞌõremaa.
Mamĩda mãga ooda–e paitꞌee nãgɨ́ eede wa Jerusalende.
Parãpa ɨtꞌaa tꞌɨ̃pata Tachi Akꞌõremaa.
Mamĩda iru pia kꞌawada–e pꞌanɨ.
Jõdee táipata iru pia kꞌawa pꞌanɨ,
tai judiorã kꞌapꞌɨa pari irua jara pëida perã sãga eperãarã o kꞌachiadeepa kꞌaripa ataitꞌee.
Mamĩda ewari paitꞌee mãikꞌaapa ɨ̃raweda paru wãarata ɨtꞌaa tꞌɨ̃pataarã Tachi Akꞌõremaa ɨtꞌaa tꞌɨ̃pataadaitꞌee iru Jaure kꞌapꞌɨa pari,
Tachi Akꞌõre wãara kꞌawapata perã.
Tachi Akꞌõrepa mãgeerã jɨrɨpari mãgá ichimaa ɨtꞌaa tꞌɨ̃pataadamerã.
Tachi Akꞌõreta,
Jaure.
Pꞌaareerã irumaa ɨtꞌaa tꞌɨ̃pataadaipia bɨda aji,
iru Jaure kꞌapꞌɨa pari,
iru wãarata kꞌawapata perã.
Mãpai mãgɨ́ wẽrapa mãgaji:
—Mɨa kꞌawa bɨ Mesías (ichiaba tꞌɨ̃jarapata Cristo) cheitꞌeeda aji.
Iru chekꞌãri,
tachimaa ne–inaa jõmaata jarateeitꞌee.
Jesupa mãgaji:
—Mãgɨ́ mɨda aji,
pɨ ome pedeemaa bɨ.
Mãgá pedeemaa bɨde chi kꞌõpꞌãyoorã pachejida.
Ãchi tꞌãridepai kꞌĩsiajida:
“¿Sãapꞌeda Jesús pedeemaa bɨ jã wẽra ome?”
Mamĩda apidaapa iidida–e paji ma wẽrapa kꞌãata kꞌinia baji,
maa–e pɨrã kꞌãare–itꞌee iru pedeemaa baji ma wẽra ome.
Mãpai mãgɨ́ wẽrapa ichi chokꞌo atabëipꞌeda,
wãji pꞌuurudee mãikꞌaapa jaranaji eperãarãmaa:
—¡Akꞌɨ chétɨ!
Eperãpa mɨmaa nepɨrɨji ne–inaa jõma mɨa oopari.
¿Mãgɨ́ Mesia–epaama?
aji.
Mãpai eperãarã wãjida Jesumaa.
Mãgá cherutade,
Jesús kꞌõpꞌãyoorãpa enenee jõnajida nekꞌomerã:
—Tachi Jarateepari,
nekꞌóji,
ma–ãri pɨjida.
Mamĩda irua mãgaji:
—Parãpa kꞌawada–e pꞌanɨda aji,
chikꞌo mɨa iru bɨ kꞌoitꞌee.
Chi kꞌõpꞌãyoorã ãchi pitapai pedeepachida:
—¿Apidaapa chikꞌo aneejida–epaama?
aji.
Mamĩda Jesupa mãgaji:
—Mɨ–itꞌee chikꞌo nãga pɨkꞌa bɨ:
ooitꞌee mɨ pëidapa kꞌinia bɨkꞌa mãikꞌaapa aupaitꞌee mimia irua kꞌĩsia iru bɨ mɨ–itꞌee.
¿Parãpa jarapata–ekꞌã?
“Atane kꞌĩmari falta bɨ ne–uuda ewadaitꞌee.”
¡Akꞌɨ́tɨ parã ikꞌaawa!
Unudaitꞌee ne–uuda chiwari nɨ̃bɨ.
Mapa ewadaipia bɨ.
Ne–uuda ewaparipa ma ne–uuda ewakꞌãri,
o–ĩadaipari pꞌaratꞌa jitaitꞌee perã ichi mimia pari.
Mãga pɨkꞌa mɨ,
Tachi Akꞌõre Ũraa jarateepari,
o–ĩadaipari parãpa eperãarã pꞌe atadakꞌãri mɨde ijãapataadamerã,
ma kꞌaurepa ichita pꞌanapataadaitꞌee perã Tachi Akꞌõre ome.
Maperã chi ne–uupari chi ne–uu ewapari ome o–ĩa para beepari.
Nãgɨ́ pedee eperãarãpa jarapata wãara bɨ.
“Abaapa uupari mãikꞌaapa awaraapa ewapari.”
Mɨa parã pëiji ne–uu ewanadamerã,
parãpa uuda–e paji mĩda.
Awaraarã parã naa mimiajida eperãarãpa mɨde ijãadamerã.
Maapꞌeda parãpa ãra mimia aupajida.
Samariadepemaarã chokꞌara Jesude ijãajida mãgɨ́ Samariadepema wẽrapa jarada perã:
—Jõma mɨa ne–inaa ooda jarajida aji.
Maperãpɨ ma Samariadepemaarã Jesumãi pachedakꞌãri,
chupɨria iidijida iru ãchi ome beemerã.
Mapa iru mama beeji kꞌãima omé.
Mama bɨde chokꞌaraarãpa irua jarateeda ũridakꞌãri,
ijãajida.
Mãpai mãɨrãpa mãgɨ́ Samariadepema wẽramaa mãgajida:
—Ɨ̃rapɨ ijãada–eda ajida,
pɨa taimaa nepɨrɨda kꞌaurepapai.
Ichiaba ijãapata irua jarateeda ũridapꞌedaa perã.
Maperãpɨ kꞌawa pꞌanɨ wãara nãgɨ́ eperã cheji na pꞌekꞌau eujãdepemaarã o kꞌachiadeepa kꞌaripa atade.